Við tókum stóra ákvörðun um að breyta Landsmótinu sem hafði verið haldið í meira en 100 ár í nánast óbreyttu formi . Það var frábært að sjá og heyra viðbrögð fólks við breytingunni . Það er alveg ljóst að framtíðin er fólgin í því að vinna frekar með þessar breytingar , “ sagði Auður Inga Þorsteinsdóttir , framkvæmdastjóri UMFÍ að Landsmóti loknu . Þátttakendur gátu valið úr tæplega 40 greinum allt frá nýjungum á borð við körfubolti 3 : 3 , biathlon , brennó og fjallahjólreiða , bogfimi og pútts . Stígvélakast var að sjálfsögðu á sínum stað á síðasta degi mótsins . Rúmlega 1.300 þátttakendur voru skráðir til leiks í ýmsar greinar og var úr nægu að velja . Ætla má að nokkur þúsund manns hafi fylgt með þátttakendum og var mótið einkennandi fyrir allan Sauðárkrók um helgina . Alla dagana voru íþróttir í boði á daginn og í gærkvöldi var skemmtikvöld með Geirmundi Valtýssyni og Pallaball á eftir sem tókst gríðarlega vel . Nokkrir íbúar Fjallabyggðar tóku þátt í mótinu . Á laugardeginum var keppt í strandblaki og í aldursflokknum 30 - 49 ára lendu þær systur Sigríður Ósk og Helga Fanney Salmannsdætur í 3. sæti . Á mótinu kepptu einnig þær stöllur Ása Guðrún , Unnur Guðrún og þær frænkur Sólrún Anna Ingvarsdóttir og Hrafnhildur Guðnadóttir . Einnig áttu íbúar Fjallabyggðar fulltrúa í götuhjólreiðum sem létu heldur betur að sér kveða þar sem hjólaðir voru 65 km . Fremstir í flokki fóru Haukur Sigurðsson og synir hans Hjalti Már og Kristján . Haukur sigraði í flokki 60 + , Hjalti Már sigraði einnig í sínum flokki og Kristján tók bronsið í sínum . Við áttum fleiri fulltrúa í keppninni og má geta þess að Sævar Birgisson gönguskíðakappi nældi sér í silfur . Greinilegt að hjólreiðar og gönguskíðaiðkun fara vel saman því allir þessir kappar eru vel þekktir fyrir getu sína í gönguskíðabrautinni . Myndir : Frétta - og fræðslusíða UÍFFrétt : Frétta - og fræðslusíða UÍF og UMFÍ